**Ministru kabineta noteikumu projekta "Grozījumi Ministru kabineta 2015. gada**

**24. februāra noteikumos Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekts "Grozījumi Ministru kabineta 2015. gada 24. februāra noteikumos Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība" paredz grozījumus saistībā ar fizisko personu datu apstrādes regulējuma izmaiņām, sociālās rehabilitācijas pakalpojumu organizēšanu un Valsts probācijas dienesta strukturālajām izmaiņām. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts probācijas dienesta (turpmāk – dienests) iniciatīva, dienesta strukturālās izmaiņas, kas stājās spēkā 2019. gada 1. janvārī, kā arī 2017. gada 14. decembrī Saeimā pieņemtais  Fizisko personu reģistra likums, 2018.gada 21.jūnijā Saeimā pieņemtais Fizisko personu datu apstrādes likums, 2015. gada 28. maija Saeimā pieņemtais likums "Grozījumi Valsts probācijas dienesta likumā", 2017. gada 14. septembrī Saeimā pieņemtais likums "Grozījumi Valsts probācijas dienesta likumā", 2017. gada 22. novembrī Saeimā pieņemtais "Grozījumi Valsts probācijas dienesta likumā", 2018. gada 30. janvārī Ministru kabinetā pieņemtais Ministru kabineta noteikumi Nr. 63 "Noteikumi par probācijas klientam sniegto sociālās rehabilitācijas pakalpojumu līdzfinansēšanas kārtību un apmēru", 2018.gada 13.novembrī Ministru kabinetā pieņemtais Ministru kabineta noteikumi Nr. 693 "Noteikumi par Valsts probācijas dienesta informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību" . |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Dienests uzraudzības funkciju veic Ministru kabineta noteikumos Nr.107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība" (turpmāk – MK noteikumi Nr. 107) noteiktajā kārtībā. 2017. gada 14. decembrī Saeimā pieņemts  Fizisko personu reģistra likums (turpmāk – FPRL), kurš stājas spēkā 2020. gada 1. jūlijā. Šobrīd Iedzīvotāju reģistra likums paredz, ka  iedzīvotāju uzskaite notiek Iedzīvotāju reģistrā, taču ar 2020. gada 1. jūliju fizisko personu reģistrāciju un uzskaiti apkopos Fizisko personu reģistrā. MK noteikumi Nr. 107 savā regulējumā paredz, ka probācijas klienti vairākumā gadījumu ir reģistrēti Iedzīvotāju reģistrā, bet atsevišķos gadījumos tie var nebūt iekļauti Iedzīvotāju reģistrā. Lai turpmāk izvairītos no MK noteikumu Nr. 107 grozījumiem, Ministru kabineta noteikumu projekts "Grozījumi Ministru kabineta 2015. gada 24. februāra noteikumos Nr. 107 "Kārtība, kādā Valsts probācijas dienests uzrauga nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība"" (turpmāk – noteikumu projekts)paredz visā normatīvajā aktā svītrot vārdus "Iedzīvotāju reģistrs". Turpmāk probācijas klientiem, kuriem likumā noteiktā kārtībā nebūs piešķirts personas kods, būs jānorāda jebkurš cits identifikators, lai nepārprotami varētu identificēt attiecīgo probācijas klientu.    Valsts probācijas dienesta likuma 4. panta trešā daļa paredz, ka Valsts probācijas dienesta teritoriālās struktūrvienības un to darbības teritoriju nosaka dienesta vadītājs. Lai nodrošinātu dienesta  attīstību uz efektīvu finanšu un cilvēkresursu plānošanu vērstu personāla politiku un paaugstinātu dienesta administratīvo kapacitāti, dienestā veiktas strukturālas izmaiņas ar 2019. gada 1. janvāri. Saskaņā ar  Valsts pārvaldes iekārtas likuma 75. panta pirmo daļu izdots Valsts probācijas dienesta reglaments, kurš stājies spēkā 2019. gada 1. janvārī. Lai nerastos pārpratumi un probācijas klients nepārprotami saprastu, kur viņam jāpiesakās soda izpildei, atbilstoši dienesta strukturālajām izmaiņām jāveic grozījumi MK noteikumos Nr.107.Šobrīd normatīvais regulējums paredz, ka uzraudzību nodrošina dienesta teritoriālā struktūrvienība, saskaņā ar jauno dienesta reglamentu uzraudzību nodrošinās dienesta teritoriālās struktūrvienības nodaļa. Visā normatīvajā aktā, tai skaitā pielikumā Nr.1, paredzēts vārdus  "dienesta teritoriālā struktūrvienība" aizstāt ar vārdiem "dienesta teritoriālās struktūrvienības nodaļa" attiecīgā locījumā.  2018.gada 13.novembrī Ministru kabinetā pieņemti Ministru kabineta noteikumi Nr. 693 "Noteikumi par Valsts probācijas dienesta informācijas sistēmā iekļaujamās informācijas iekļaušanas tiesisko pamatu, saturu, apjomu un apstrādes kārtību" (turpmāk - MK noteikumi Nr. 693). MK noteikumu 107 4.punkts nosaka, ka informācija par probācijas klienta uzraudzību norāda probācijas klienta lietā un dienesta datubāzē atbilstoši normatīvajos aktos paredzētā apjomā un kārtībā. Šī norma dublē MK noteikumos Nr. 693 noteikto. Tāpēc noteikumu projekts paredz svītrot MK noteikumu Nr.107 4.punktu.  Latvijas Sodu izpildes kodekss (turpmāk – LSIK) paredz, ka dienesta struktūrvienību amatpersonu lēmumus neatļaut probācijas klientiem izbraukt ārpus dzīvesvietas uz laiku, kas ilgāks par 15 dienām, mainīt dzīvesvietu vai izbraukt no noteiktas administratīvās teritorijas var pārsūdzēt dienesta vadītājam. Savukārt MK noteikumu Nr. 107 45., 58. un 83. punkts paredz, ka dienesta vadītājs var pieņemt divu veidu lēmumus – atstāt spēkā amatpersonas pieņemto lēmumu vai attiecīgi atcelt amatpersonas pieņemto lēmumu un atļaut izbraukt ārpus dzīvesvietas uz laiku, kas ilgāks par 15 dienām, mainīt dzīvesvietu vai izbraukt no noteiktas administratīvās teritorijas. Šāds regulējums ierobežo dienesta vadītāja tiesības pieņemt cita veida lēmumus, piemēram, grozīt amatpersonas pieņemto lēmumu vai atcelt amatpersonas pieņemto lēmumu un neatļaut probācijas klientam veikt attiecīgās darbības. Attiecīgi noteikumu projekts paredz MK noteikumus Nr.107 papildināt ar 45.3, 58.3. un 83.3. apakšpunktu, kas paredz paplašināt dienesta vadītāja tiesības grozīt amatpersonas pieņemtos lēmumus.  Ar 2015. gada 1. februāri Latvijā tika sākta nosacītās pirmstermiņa atbrīvošanas sistēmas reforma, kuras ietvaros 2015. gada 1. jūlijā dienests uzsāka elektroniskās uzraudzības īstenošanu personām, nosacītas pirms termiņa no soda izciešanas atbrīvošanas ietvaros. Šo personu uzraudzības kārtību regulē MK noteikumu Nr.107 2.3. nodaļa "Nosacīti atbrīvoto uzraudzība, kuriem noteikta elektroniskā uzraudzība". Izstrādājot MK noteikumus Nr.107, elektroniskā uzraudzība vēl nebija ieviesta praksē. Īstenojot elektronisko uzraudzību ir gūta praktiska pieredze un konstatēta nepieciešamība papildināt  MK noteikumu Nr.107 2.3. nodaļu "Nosacīti atbrīvoto uzraudzība, kuriem noteikta elektroniskā uzraudzība" ar jaunām normām, kā arī precizēt esošās normas.  MK noteikumu Nr. 107 18. punkts nosaka, ka par katru ierašanās reizi amatpersona nosacīti atbrīvotajam izsniedz uzaicinājumu. Savukārt, 119. punkts paredz, ka elektroniskās uzraudzības grafikā norāda aktivitātes, kuru ietvaros nosacīti atbrīvotajam obligāti jāatrodas ārpus dzīvesvietas. Tā kā elektroniskās uzraudzības grafikā jāparedz laiks, kad nosacīti atbrīvotajam jāierodas dienestā, tad izsniedzot uzaicinājumu, tas dublē elektroniskajā uzraudzības grafikā norādīto aktivitāti. Lai izvairītos no dokumentu dublēšanas, noteikumu projekts paredz MK noteikumus Nr. 107 papildināt ar  118.1 punktu, kurš paredz, ka nākamo ierašanās reizi var noteikt arī ar elektronisko uzraudzības grafiku, neizsniedzot uzaicinājumu.    Noteikumu projekts paredz MK noteikumu Nr. 107 119. punktu izteikt jaunā redakcijā. MK noteikumu Nr. 107 119.3. apakšpunkts paredz, ka elektroniskās uzraudzības grafikā jānorāda nosacīti notiesātā vārdu, uzvārdu, personas kodu,  vai, ja persona nav reģistrēta Iedzīvotāju reģistrā, ziņas, kas palīdz identificēt personu. Ņemot vērā Fizisko personu datu apstrādes likumā noteikto, personas kodu elektroniskās uzraudzības grafikā nav nepieciešams norādīt, jo MK noteikumu Nr. 107 118. punkts un 119.1. līdz 119.8. apakšpunktam nosaka elektroniskās uzraudzības grafikā norādīt pietiekami daudz identifikatoru, lai identificētu personu, uz kuru attiecas minētais grafiks.  MK noteikumu Nr. 107 119.7. apakšpunkts paredz, ka elektroniskās uzraudzības grafikā jāiekļauj viena vai vairākas aktivitātes, kuru ietvaros nosacīti atbrīvotajam obligāti jāatrodas ārpus dzīvesvietas. Šo aktivitāšu ietvaros nosacīti atbrīvotajam jāveic konkrētas darbības, ar kuru palīdzību risina viņa kriminogēna raksta un sociālpsiholoģiskās problēmas. Vienlaikus, tikai ar viena veida aktivitātēm, dienests nevar nodrošināt pakāpenisku brīvas pārvietošanās ierobežojumu samazinājumu, ņemt vērā principu – jo atbildīgāks nosacīti atbrīvotais, jo vairāk tiek samazināta brīvas pārvietošanās ierobežošanas intensitāte, lai nosacīti atbrīvotā reintegrācija sabiedrībā būtu visatbilstošākā katrā individuālajā gadījumā. Tādēļ noteikumu projektā paredzēts, ka elektroniskās uzraudzības grafikā varēs norādīt divu veidu aktivitātes – obligātās un izvēles. Turpmāk MK noteikumos Nr. 107 119.7. apakšpunkts noteiks, ka elektroniskās uzraudzības grafikā nosaka vienu vai vairākas aktivitātes, kuru īstenošana ir obligāta, bet 119.1 punkts paredz, ka elektroniskās uzraudzības grafikā papildus obligātām aktivitātēm var iekļaut arī izvēles aktivitātes. MK noteikumu Nr. 107 119.1 1. un 119.1 2. apakšpunkts nosaka kādi papildus kritēriji jāizvērtē, lai elektroniskās uzraudzības grafikā iekļautu izvēles aktivitātes.  MK noteikumu Nr. 107 119.8. apakšpunkts šobrīd nosaka, ka elektroniskās uzraudzības grafikā jānorāda datumu vai dienu un laikposmu, kad nosacīti atbrīvotam jāatrodas ārpus dzīvesvietas. Šāds regulējums ir pārāk šaurs. Tāpēc noteikumu projekts paredz MK noteikumu 107 119.8. apakšpunktu precizēt, paredzot, ka nosacīti atbrīvotam noteiktā laikposmā ir jāīsteno noteiktā aktivitāte.  MK noteikumi Nr. 107 šobrīd neparedz, ka elektroniskās uzraudzības grafikā jānorāda aktivitātes īstenošanas adresi vai vietu. Nenorādot aktivitātes veikšanas vietu, dienestam nav iespējams kontrolēt, vai nosacīti atbrīvotais pilda konkrēto aktivitāti. Tādēļ noteikumu projekts paredz papildināt MK noteikumus Nr. 107 ar 119.9. apakšpunktu, paredzot, ka turpmāk elektroniskās uzraudzības grafikā būs jānorāda adrese vai vieta, kurā veicama aktivitāte.  Noteikumu projekts paredz, ka MK noteikumu Nr. 107 120. punkts tiek papildināts, paredzot, ka nosacīti atbrīvotajam pēc dienesta amatpersonas pieprasījuma jāiesniedz dokumentus, kas apliecina, ka viņš ir realizējis arī izvēles aktivitāti. Šāda informācija dienestam nepieciešama, lai konstatētu vai nosacīti atbrīvotais atradies elektroniskās uzraudzības grafikā paredzētajā izvēles aktivitātē, ja viņš ir izvēlējies pildīt aktivitāti.    MK noteikumu Nr. 107 127. punkts nosaka, kad nosacīti atbrīvotais drīkst atrasties ārpus dzīvesvietas, un kas ir uzskatāms par kriminālsodu izpildi reglamentējošā likumā paredzēto ar elektronisko uzraudzību saistīto pienākumu nepildīšanu. Šāds regulējums ir pietiekams, ja ir tikai viena veida aktivitāte – obligātā aktivitāte. Tā kā noteikumu projekts paredz, ka turpmāk elektroniskās uzraudzības grafikā varēs iekļaut divu veidu aktivitātes, MK noteikumu Nr. 107 135. 1 un 135.2 punkts noteiks, kas ir uzskatāms par kriminālsodu izpildi reglamentējošā likumā paredzēto ar elektronisko uzraudzību saistīto pienākumu nepildīšanu katram aktivitātes veidam. Savukārt 135.3 punkts nosaka probācijas klienta izvēles tiesības nerealizēt izvēles aktivitāti vai realizēt to īsāku laiku nekā to paredz grafiks, vienlaikus nosakot, ka šāda probācijas klienta rīcība nav uzskatāma par kriminālsodu izpildi reglamentējošā likumā paredzēto ar elektronisko uzraudzību saistīto pienākumu nepildīšanu. Līdz ar to MK noteikumu Nr. 107 127. punkts tiek izteikts jaunā redakcijā.  MK noteikumu Nr. 107 128. punkts paredz, ka elektroniskās uzraudzības ierīces jāuzstāda nākamajā darbdienā pēc nosacīti atbrīvotā ierašanās dienestā. Šāds regulējums nepamatoti ierobežo probācijas klientam iespējami ātrāk uzsākt elektronisko uzraudzību, kaut arī dienests to varētu nodrošināt. Noteikumu projekts paredz 128. punktu precizēt, un turpmāk elektroniskās uzraudzības ierīces būs jāuzstāda ne vēlāk, kā nākamajā darbdienā pēc nosacīti atbrīvotā ierašanās dienestā.  MK noteikumu Nr. 107 129.1. apakšpunkts paredz, ka uzstādot elektroniskās uzraudzības ierīces amatpersona izskaidro nosacīti atbrīvotam elektroniskās uzraudzības ierīču lietošanas noteikumus. Savukārt 130. punkts paredz kārtību, kādā tiek izsniegti elektroniskās uzraudzības ierīču lietošanas noteikumi un to, ka nosacīti atbrīvotais ar parakstu apliecina, ka ir iepazinies ar lietošanas noteikumiem, apņemas nebojāt elektroniskās uzraudzības ierīces un apņemas nodrošināt to nepārtrauktu darbību. Turpmāk nosacīti atbrīvotā apliecinājumu paredzēts nostiprināt uz  elektroniskās uzraudzības ierīču uzstādīšanas akta, tādejādi elektroniskās uzraudzības ierīču lietošanas noteikumus nevajadzēs ievietot probācijas klienta lietā. Minētās izmaiņas noteikumu projekts paredz nostiprināt MK noteikumu Nr. 107 129.1. apakšpunktā un  131. punktā, izslēdzot 130. punktu.    Noteikumu projekts paredz MK noteikumu Nr. 107 134. punktu izteikt jaunā redakcijā, to sadalot apakšpunktos. Turpmāk elektroniskās uzraudzības grafikā varēs iekļaut divu veidu aktivitātes – obligāto un izvēles aktivitāti. Abām aktivitātēm ir atšķirīgi izpildes nosacījumi, tādēļ MK noteikumos Nr. 107 134.1. apakšpunkts noteiks, kuros gadījumos nosacīti atbrīvotam obligāti jāsazinās ar elektroniskās uzraudzības centru pildot obligāto aktivitāti, bet 134.2. apakšpunktā – kuros gadījumos pildot izvēles aktivitāti.    MK noteikumu Nr. 107 141., 145. un 196. punkts norāda uz iemesliem, kad tiek izņemtas elektroniskās uzraudzības ierīces, kā arī, izņemšanas iemesli var būt saistāmi ar ierīču bojājumiem. MK noteikumu Nr. 107 149.5. apakšpunkts paredz norādīt elektroniskās uzraudzības ierīču tehniskā stāvokļa novērtējumu elektroniskās uzraudzības ierīču izņemšanas aktā, tādejādi tiek uzrādīti gadījumi, kad elektroniskās uzraudzības ierīces ir bojātas. Vienlaikus MK noteikumu Nr. 107 149.6. apakšpunkts paredz norādīt elektroniskās uzraudzības ierīču izņemšanas iemeslu elektroniskās uzraudzības ierīču izņemšanas aktā, bet šāda informācija nesniedz pienesumu dienestam, nerada arī saistošas sekas nosacīti atbrīvotajam, proti, informācija ir nelietderīga. Noteikumu projekts paredz turpmāk neiekļaut izņemšanas iemeslu elektroniskās uzraudzības ierīču izņemšanas aktā un izslēgt 149.6. apakšpunktu.  Noteikumu projekts paredz MK noteikumu Nr.107 168. punktu izteikt jaunā redakcijā un papildināt ar 168.1, 168.2, 168.3 un 168.4 punktu. Šobrīd LSIK neregulē nosacīti no kriminālatbildības atbrīvoto personu uzraudzības kārtību. Savukārt šobrīd MK noteikumu Nr. 107 168., 57., 58., 59. un 60.punkts nosaka, ka dienesta struktūrvienības amatpersonas pieņemtos lēmumus var pārsūdzēt kriminālsodu izpildi reglamentējošā likumā noteiktajā kārtībā. 2017. gada 14. septembrī Saeimā pieņemts likums "Grozījumi Valsts probācijas dienesta likumā", kas paredzēja papildināt Valsts probācijas likumu ar jaunu 8.1 pantu nosacīti no kriminālatbildības atbrīvoto personu tiesības. Pants paredz nosacīti no kriminālatbildības atbrīvoto personu tiesības pārsūdzēt dienesta struktūrvienības lēmumu neatļaut probācijas klientam mainīt dzīvesvietu dienesta vadītājam. Turpmāk MK noteikumu Nr.107 168.1, 168.2, 168.3 un 168.4 punkts paredz, ka dienesta struktūrvienības amatpersonas pieņemto lēmumu neatļaut nosacīti no kriminālatbildības atbrīvotam mainīt dzīvesvietu var pārsūdzēt Valsts probācijas dienesta likumā noteiktajā kārtībā, kā arī nosaka kārtību, kādā dienesta vadītājs izskata nosacīti no kriminālatbildības atbrīvotā sūdzību.  MK noteikumu Nr. 107 175.2. apakšpunkts paredz, ka brīdinājumā jānorāda struktūrvienība un amatpersona, kura izsniedz vai nosūta brīdinājumu. Šādu informāciju nav nepieciešams brīdinājumā norādīt, jo minētā informācija saskaņā ar Dokumentu juridiskā spēka likumu jānorāda brīdinājuma paraksta zonā. Tāpēc noteikumu projekts paredz svītrot 175.2. apakšpunktu.  2015. gada 28. maijā Saeimā pieņemts  likums "Grozījumi Valsts probācijas dienesta likumā". Likuma 1. pants paredz Valsts probācijas dienesta likumu papildināt ar 10.1 pantu. Minētā norma saskaņā ar 2017. gada 22. novembra likumu "Grozījumi Valsts probācijas dienesta likumā" stājās spēkā 2018. gada 1. februārī, un līdz ar to dienestam ir noteikts jauns uzdevums – līdzfinansēt probācijas klientiem uzraudzības ietvaros paredzētos sociālās rehabilitācijas pakalpojumus atbilstoši likumā par valsts budžetu kārtējam gadam piešķirtajai apropriācijai. 2018. gada 30. janvārī izdoti Ministru kabineta noteikumi Nr. 63 "Noteikumi par probācijas klientam sniegto sociālās rehabilitācijas pakalpojumu līdzfinansēšanas kārtību un apmēru"  (turpmāk – MK noteikumi Nr. 63). MK noteikumi Nr. 63 nosaka kārtību, kādā dienests līdzfinansē sociālās rehabilitācijas pakalpojumus probācijas klientiem, bet neparedz procedūru, kādā probācijas klients vēršas dienestā sociālās rehabilitācijas pakalpojuma līdzfinansējuma saņemšanai, kā arī regulējumu šāda iesnieguma izskatīšanas kārtībai. Izstrādājot MK noteikumus Nr. 63 anotācijas IV sadaļā "Tiesību akta projekta ietekme uz spēkā esošo tiesību normu sistēmu", tika paredzēts, ka jāveic grozījumi MK noteikumos Nr. 107, nosakot tur iztrūkstošo regulējumu. Tādēļ noteikumu projekts paredz MK noteikumus Nr. 107 papildināt ar 6.1 nodaļu "Sociālās rehabilitācijas pakalpojumu organizēšana". |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, dienests |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ieslodzījumu vietu pārvaldes nodarbinātie, dienesta nodarbinātie, nosacīti notiesātās, nosacīti pirms termiņa no soda izciešanas atbrīvotās, nosacīti no kriminālatbildības atbrīvotās personas un personas, kurām piemērots papildsods – probācijas uzraudzība. |
| 2. | Tiesiskā regulējuma ietekme uz tautsaimniecību un administratīvo slogu | Sabiedrības grupām un institūcijām projekta tiesiskais regulējums nemaina tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Projekts šo jomu neskar |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumu Nr. 970 "Sabiedrības līdzdalības kārtība attīstības plānošanas procesā" pirms noteikumu projekta nosūtīšanas Valsts kancelejai izskatīšanai Valsts sekretāru sanāksmē, par noteikumu projekta izstrādi tiks informēti sabiedrības pārstāvji, ievietojot paziņojumu par iespējām iesaistīties tiesību akta izstrādes procesā Tieslietu ministrijas un Valsts probācijas dienesta mājaslapā sadaļā "Sabiedrības līdzdalība". |
| 2. | Sabiedrības līdzdalība projekta izstrādē | Nav |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts probācijas dienests, Ieslodzījumu vietu pārvalde |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projektu izpilde notiks esošo valsts pārvaldes funkciju ietvaros, tā neietekmēs pārvaldes funkcijas vai institucionālo struktūru. |
| 3. | Cita informācija | Nav |

Iesniedzējs:

Tieslietu ministrijas

valsts sekretārs Raivis Kronbergs

Eglons 67244846

andris.eglons@vpd.gov.lv